|  |  |
| --- | --- |
| Numri i lëndës: | 2019:122632 |
| Datë: | 26.02.2020 |
| Numri i dokumentit: | 00856339 |

**C.nr.848/18**

**GJYKATA THEMELORE NË PEJË Departamenti i Përgjithshëm**, me gjyqtarin Veton Ademaj, në çështjen juridike – kontestimore të paditëses E (M) SH nga P, rruga “.. ...” pn, të cilën e përfaqëson me autorizim avokat Selim Berisha nga Peja, kundër të paditurit M (I) SH nga Peja, rruga “...” pn,, A T “...” pn, për vërtetim pronësie, vlera e kontestit 1.000. euro, në seancën e shqyrtimit kryesor të mbajtur në prezencë të paditëses, të paditurit dhe të autorizuarit të paditëses me datë 25.02.2020 merr, ndërsa përpiloi me dt. 26.02.2020, këtë:

**AKGJYKIM**

**(në bazë të pohimit)**

1. **VËRTETOHET** se paditësja E (M) SH nga Peja, është pronare në bazë të kontributit të ngastrave kadastrale numër 1764/2, në sipërfaqe prej 300 m2, ngastra numër 1764/10, në sipërfaqe prej 100 m2, dhe numër 1764/8, në sipërfaqe prej 350 m2, ZK. V, të cilat aktualisht evidentohen në emër të paditurit M (I) SH nga Peja, dhe
2. **DETYROHET** i padituri M (I) SH nga P, që paditëses t’ia pranoj të drejtën e pronësisë në këto ngastra dhe të lejoj që kjo që drejtë të regjistrohet në emër të saj në ZKK. në Pejë, në afat prej 15 ditësh nga dita e marrjes së aktgjykimit, nën kërcënim të përmbarimit.
3. Secila palë i bartë shpenzimet e veta procedurale.

**A r s y e t i m**

Paditësja në këtë gjykatë me datë 22.08.2018, kanë parashtruar padi kundër të paditurit, për vërtetim pronësie, vlera e kontestit 1000 euro.

Paditësit në padi dhe në seancën e shqyrtimit kryesor ka deklaruar se mbesim në tërësi pranë padisë dhe kërkesës së saj, si dhe pretendimeve të cekura në padi. Sipas paditëses përpos të cekurave në padi, e njëjta deklaron se ka edhe 3 vajza të tjera përpos paditurit të cilat gjenden në botën e jashtme dhe pjesërisht mjetet për blerjen e këtyre ngastrave ia kanë dërguar edhe vajzat mirëpo këto mjete ia ka dhënë paditësit, i cili këto ngastra i ka regjistruar në emër të tij. Në këtë drejtim vajzat e saj, kanë shprehur një mosbesim dhe keqkuptim lidhur me këto ngastra dhe për fatin e tyre se si do të vendoset pas vdekjes eventuale të paditëses. Andaj, paditësja me qëllim të ruajtjes së raporteve familjare , pretendon që këto ngastra nga i padituri t’i kthehet dhe të regjistrohen në emër të saj.

I padituri deklaron se e pohoj në tërësi kërkesën padisë e paditëses të paraqitur në këtë gjykatë me datë 22.08.2018, gjithashtu nuk e kontestoj asnjë fakt me të cilin mbështetët kërkesë padia, çdo gjë që ka deklaruar nëna-paditësja në padi është e vërtetë. Andaj, kërkoj nga gjykata që të bie aktgjykimin në bazë të pohimit.

Gjykata në kuptim të nenit nenit 3.2 të LPK-së, në të cilin precizohet fakti se palët mund të heqin dorë nga kërkesat e tyre, ta njohin të drejtën e palës kundërshtare si dhe të bëjnë ujdi gjyqësore lidhur me kontestin e tyre”, dhe nenit 148 parg.1 te LPK,së, ku thuhet se: *“ në qoftë se i padituri deri në përfundimin kryesor të çështjes e pohon kërkesëpadinë tërësisht apo pjesërisht Gjykata jep pa shqyrtim të mëtejmë nxjerre aktgjykim me të cilin aprovohet pjesa apo e gjithë kërkesëpadia”,* gjykatapas pohimit të padisë nga ana e të paditurit ka konstatuar së në rastin konkretë është fjala për kërkesa me të cilat palët mund të disponojnë lirishtë dhe nuk janë në kundër shtim me nenin 3.3 të LPK-së i cili parasheh “Gjykata nuk do të i miratojë disponimet e palëve që janë në kundërshtim me rendin juridik, dispozitat ligjore dhe rregullat e moralit publik”, prandaj gjykata në kuptim të nenit 148 par.1 të LPK-së, gjykata pa shqyrtim të mëtejme vendosi sikur në dispozitiv të këtij aktgjykimi

Lidhur me shpenzimet procedurale Gjykata ka vendosur duke u bazuar në nenin 463 parg.1 të Ligjit për Procedurën Kontestimore meqenëse asnjëra palë nuk i ka kërkuar shpenzimet e procedurës.

Meqenëse, ne rastin konkret kemi te bëjmë me pohimin kërkesëpadisë, dhe është nxjerr aktgjykim ne bazë te pohimit, atëherë gjykata arsyetoi vetëm arsyet te cilat e justifikojnë dhënien e këtij aktgjykim, neni 160, paragrafi 6 i LPK,së.

Nga arsyet e cekura me lartë u vendos si në dispozitiv të këtij aktgjykimi.

**GJYKATA THEMELORE NË PEJË-Departamenti i përgjithshëm**

**C.nr.848/18, dt.26.02.2020**

**Gj y q t a r i**

Veton Ademaj

**KËSHILLA** **JURIDIKE:**

Palët kanë hequr dorë nga e drejta në ankesë,

aktgjykimi është i plotfuqishëm nga dita e marrjes.